text: I X.
  Ab eodem primos Quaestores institutos, tradit Plutarchus; quanquam horum originem ad ipsos Reges alii retulerint. Si eum magistratum sub Tullo Hostilio coeptum, sub Superbo intermissum, à Poblicola Reipubl. redditum statuamus, nulla dissensio erit inter auctores. Praeesse aerario horum muneris is fuit. Caussam instituti egregiam reddit Plutarchus; ὅπως ἄρχων μήτ᾿ εἰ χρηστός ἐστιν ἀσχολίαν ἔχῃ πρὸς τὰ μείζω, μήτ᾿ εἰ φαῦλος, ἀφορμὰς τοῦ ἀδικεῖν μᾶλλον, καὶ τῶν πράξεων καὶ τῶν χρημάτων κύριος γενόμενος; Vt Con-sul nec, si bonus esset, à majoribus rebus avocaretur, nec, si malus, subsidium haberet gravius laedendi, si in manu ejus tam imperii quàm pecuniae administratio esset. Igitur id quoque pro conservanda libertate prudenter inprimis repertum.